นายกรัฐมนตรียืนยัน เร่งแก้ปัญหาสลากกินแบ่งรัฐบาลเกินราคา ตามข้อร้องเรียนของประชาชน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงการแก้ไขปัญหาสลากกินแบ่งรัฐบาลราคาเกินกว่าที่กำหนดว่า ขณะนี้รัฐบาลได้พยายามแก้ไขปัญหาให้สำเร็จ เพราะเป็นข้อร้องเรียนของประชาชนที่มีมาอย่างต่อเนื่อง และจำเป็นต้องใช้มาตรการเฉพาะในการตรวจสอบและหาสาเหตุให้ได้ว่าจุดใดที่ทำให้สลากกินแบ่งรัฐบาลเกินราคา เพื่อแก้ปัญหาให้ตรงจุดส่วนกรณี 5 เสือ กองสลาก นายกรัฐมนตรี ยืนยันว่า ปัจจุบันไม่มีแล้ว เพราะเป็นการจ่ายตรงตามโควตาผู้มีสิทธิในสลาก ซึ่งเป็นโควตาที่ให้มาอย่างเฉพาะเจาะจง ตามกฏหมายหรือระเบียบใหม่ของสำนักงานสลากกินแบ่งรัฐบาล ที่เริ่มมาตั้งแต่สมัย คสช. แต่ทั้งนี้ผู้ที่ได้รับโควตาอาจไปรวบรวมสลากกินแบ่งรัฐบาลกันเอง จึงต้องไปแก้ไขในส่วนนี้ ซึ่งมีการตรวจสอบและติดตามอยู่ ดังนั้นย้ำว่าไม่มีโควตาพิเศษ หรือโควตา 5 เสือ ตามที่มีกระแสข่าวและมองว่าการแก้ปัญหานี้ ไม่ใช่เรื่องการเมือง แต่เป็นเรื่องที่ต้องมุ่งมั่นแก้ไขและทำให้สำเร็จมากกว่า